**A könyvfeldolgozás alapjai és trükkjei**

**Útmutató**

**MNB-BME Könyvklub hallgatói számára**

készítette: dr. Bábosik Mária (MNB)

Az ***Útmutató célja***, hogy hathatós segítséget nyújtson az MNB - BME könyvklub tagjai számára a hallgató által kiválasztott, pénzügyi, menedzsment, közgazdaságtan, mesterséges intelligencia, fenntartható fejlődés témakörében megjelent könyv feldolgozásához.

A *könyvfeldolgozás célja* a kiválasztott könyv és szerzője adott szempontok szerinti alapos bemutatása és értékelése, hogy felkeltse az Olvasók érdeklődését a könyv iránt, illetve megismertesse velük a könyvet és szerzőjének munkásságát a könyv elolvasását megelőzően. A könyvfeldolgozás eredménye a könyvről készített *recenzió elkészítése*.

Az Útmutató hasznos ötleteket, tippeket ad a recenzió készítéséhez a könyv kiválasztásával, a könyvvel és szerzőjével kapcsolatos információk összegyűjtésével, a könyv feldolgozásával, a könyv értékelésével, a recenzió véglegesítésével és leadásával kapcsolatban. Az Útmutatóban leírtak betartása azonban nem kötelező.

Az Útmutató a recenziókészítés fő szakaszaira fókuszál, nem tér ki megírásának minden egyes mozzanatára, és nem korlátozza a hallgatókat saját munkamódszerük kialakításában.

A recenzióval szemben támasztott kötelező tartalmi és formai követelményeket a Pályázati felhívás, valamint a Sablon tartalmazza, így azokat az Útmutató nem ismétli meg, de azokkal teljes összhangban áll.

**A könyv kiválasztása**

A feldolgozandó könyvet az MNB által megadott listából kell kiválasztani, a „szabad”, azaz más hallgató által még nem választott könyvek közül. A választásnál érdemes a következő ***szempontokat*** figyelembe venni, hogy a könyv hasznos és élvezetes olvasmánnyá is váljon, s feldolgozása kihívást jelentsen ugyan, de túlzott megterhelés nélkül, és a recenzió valóban határidőre és a kellő minőségben elkészüljön:

* *Érdeklődési kör:*
	+ Melyik téma, illetve szerző munkája tűnik érdekesnek számomra?
	+ Hallottam-e már erről a könyvről, illetve szerzőről?
	+ Olvastam-e már az adott témában, illetve az adott szerzőtől valamit?
* *Felhasználhatóság:*
* A könyvben foglaltak felhasználhatók-e a tanulmányaimhoz, például beszámoló készítéséhez, tanulmányi versenyhez, pályázatíráshoz, szakdolgozat írásához stb.?
* *Ismeretszerzés és bővítés:*
* Szánok-e időt és energiát a könyvben tárgyalt szakterület megismerésére, ismereteim bővítésére, általános tájékozottságom kiszélesítésére?
* Ha igen, mennyit?
* *Terjedelem:*
* Milyen terjedelmű könyv elolvasását és feldolgozását tudom vállalni egyéb elfoglaltságaim mellett?
* Milyen hosszú recenziót szeretnék készíteni?
* *Nyelv:*
* Magyar vagy angol nyelvű könyvet válasszak?
* El tudom-e olvasni és meg tudom-e érteni az angol nyelvű könyvet annyira, hogy el tudom róla készíteni a recenziót magyar nyelven?
* Ismerem-e a könyv témájában előforduló szakszavakat?
* Szeretném-e fejleszteni a könyvfeldolgozással angol nyelvtudásomat is?
* *A választás gyorsasága:*
	+ Mennyire fontos számomra, hogy minél több könyv közül választhassak?
	+ Van-e olyan könyv a listán, amit feltétlenül én szeretnék feldolgozni?

**A könyvvel és a szerzővel kapcsolatos információk összegyűjtése**

A könyv kiválasztása után célszerű ***tájékozódni a szerzőről és a könyvről***. Ezt megtehetjük akár azt megelőzően is, hogy a könyv példányát, vagy file-ját megkapnánk. Az információk tárolása, rendszerezése és könnyű kereshetősége érdekében nyissunk egy mappát számítógépünkön, és ne felejtsük el megjegyezni, hogy azt hol fogjuk azt megtalálni! (Ha a későbbiekben is vállalunk majd könyvfeldolgozást, akkor praktikus, ha a könyvek mappái időrendben közvetlenül egymás alá kerülnek.)

* A *szerzőt*a recenzió elején be kell mutatni, ezért róla az alábbi információk összegyűjtése javasolható:
* A szerző pontos *neve*, *tudományos/szakmai tevékenysége*, *munkahelye(i), rövid életrajza, fő művei, díjai* (ha vannak)*, magyarul megjelent munkái* és *fényképe*!
* A *könyv* megismerését és a recenzió megírását megkönnyíti, ha az interneten utánanézünk a következőknek:
* A könyvről megjelent *recenziók*nak (ezeket ajánlatos lementeni egy mappába és elolvasni),
* A *könyvterjesztők által közzétett információk*nak.

A könyvet ***papír alapon*** *és*/vagy *file-ban* kaphatjuk meg.

*A megkapott könyvet érdemes* kézbe venni és átlapozni, a file-t megnyitni és átpörgetni, *áttekinteni* a könyv szerkezetét, ismerkedni a stílusával, megnézni néhány ábráját, illetve táblázatát (ha van). Célszerű átfutni a könyv előszavát és/vagy bevezetését, illetve az összefoglalását, valamint a borítóján lévő méltatásokat, hogy képbe kerüljünk az adott témát, annak aktualitását, újszerűségét, a szerző általi megközelítését és az üzeneteket illetően. Ezeket felhasználhatjuk majd a recenzió részét képező TOP 10 gondolat összefoglalásához.

**A recenzió megírása**

A könyvvel történt ismerkedés után kezdődhet a könyv feldolgozása, azaz a recenzió megírása. **A *recenzió terjedelme* min. *a könyv oldalszámának 5-10 százaléká*val egyenlő**. Ez például egy 500 oldalas könyv esetén 25-50 oldalt jelent.

A könyvfeldolgozást a megadott ***Sablonba*** kell beírni. Célszerű ezért a Sablont üresen elmenteni. A recenzió írásának elkezdésekor érdemes a Sablont megnyitni, elkezdeni feltölteni, és a munka – akár rövid időre történő – felfüggesztésekor új néven, a verziószámot és a dátumot is megadva elmenteni. Mivel a recenzió majdnem biztosan nem egyszerre készül el, hanem általában többszöri megszakítással, hosszabb idő alatt, a jól követhető, rendszerezett mentésekkel sok bosszúságot és felesleges többletmunkát takaríthatunk meg!

A *recenzió szerkezete* a Sablon szerint a következő:

* Címlap (szerző neve, könyv címe, könyv borítójának képe, a könyv kiadója, kiadás éve, a könyv terjedelme (oldalak száma),készítette, szak)
* Tartalomjegyzék
* a szerzőről - fényképpel
* a könyvről
* TOP 10 gondolat
* a könyv fejezeteinek ismertetése
* véleményem a könyvről

*Támpontok a recenzió elkészítéséhez*:

A recenzió megírását célszerű a címlap kitöltésével kezdeni, majd a szerző bemutatásával és fényképének beszerkesztésével folytatni.

Ezt követheti a könyv céljának és témájának összefoglalása.

A TOP 10 gondolatot könnyebb a feldolgozás végén felsorolni, ezért ennek a helyét átmenetileg üresen hagyhatjuk.

Következhet ezután a könyv fejezeteinek részletes ismertetése. Célszerű minden fejezetet a könyvben szereplő sorrend szerint végigolvasni és azt az olvasással párhuzamosan vagy közvetlenül az olvasás befejezése után összefoglalni. Ajánlható, hogy a hosszabb fejezetek végére kerüljön a fejezet tömör összegzése.

Jó, ha az egyes fejezetekről nagyjából egyforma terjedelmű ismertetés készül, bár ehhez nem kell szigorúan ragaszkodni. Azt, hogy egy fejezet ismertetése milyen terjedelmű legyen, azt előre célszerű kiszámolni és a recenzió írása közben betartani. Ez a következőképpen a legegyszerűbb:

1. Vesszük a könyv oldalszámának 5-10 százalékát, ez lesz a recenzió teljes terjedelme.
2. Ebből kivonjuk a recenzió „kötelező” részeinek tervezett összesített oldalszámát (a szerző bemutatása fényképpel, a könyv célja és témája, TOP 10 gondolat, véleményem a könyvről), majd
3. A maradék oldalszámot elosztjuk a fejezetek számával, így megkapjuk az egyes fejezetekre szánt körülbelüli terjedelmet.

Például egy 500 oldalas könyv esetén:

1. A recenzió teljes terjedelme: 25-50 oldal.
2. A recenzió „kötelező” részei (szerző bemutatása fényképpel – (800-1500 karakter: fél oldal, a könyv célja és témája (800-1500 karakter: fél oldal, TOP 10 gondolat – egy oldal, véleményem a könyvről – (1000-2000 karakter: bő fél oldal): összesen 2,5 oldal
3. Fejezetek száma: 5
4. Egy fejezet tervezett terjedelme min.: (25-2,5)/5= 4,5 oldal; max.: (50-2,5)/5=9,5 oldal.

A fejezetek ismertetésének befejezése után érdemes visszatérni a ***TOP 10 gondolat*** összefoglalásához és kitölteni az arra kihagyott szakaszt. A TOP 10 gondolat a könyv fő üzeneteit sorolja fel a könyv gondolatmenetének sorrendjében. Egy gondolat általában 1-2 mondatban leírható.

Végül következhet a könyvről alkotott ***véleményünk összegzése***. Ebben megfogalmazhatjuk, hogy mennyiben és miért tetszett az adott könyv. Mennyire érdekes, aktuális a témája, a megközelítése. Mi a könyv fő üzenete? Mennyire olvasmányos a stílusa, vannak-e benne szemléltető ábrák, táblázatok, térképek stb. Mit várhat tőle az Olvasó, kinek ajánlható és elolvasása milyen haszonnal járhat? Ennek megírásához segítségül hívhatjuk a könyvről korábban összegyűjtött recenziókat, véleményeket is.

**A recenzió ellenőrzése, javítása, véglegesítése**

A recenzió megírásának befejezése után ***célszerű a teljes dokumentumot (file-t) tartalmilag és formailag ellenőrizni***, mert annak meg kell felelnie a Pályázati felhívásban szereplő összes követelménynek. Ennek érdekében feltétlenül nyissuk meg a Pályázati felhívást és vegyük végig a követelményekre vonatkozó pontokat (VII. fejezet)! Ahol a recenziónk tervezete még eltér attól, ott feltétlenül javítsuk a szöveget, nehogy a meg nem felelés miatt kizárják pályázatunkat. Mivel az „ördög a részletekben lakik”, érdemes a javított file-t még egyszer végigolvasni a beadás előtt!

**A recenzió készítésének és leadásának menete:**

*1. Jelentkezési lap; és adatkezelési nyilatkozat felhívás szerinti megküldése a megadott e-mail címre (* *dora.timea@gtk.bme.hu* *)*

*2. Választott könyv átvételének egyeztetése, könyv átvétele*

*3. Recenzió elkészítése az útmutatóban foglaltak alapján*

*4. A recenzió véglegesítését követően a kitűzött határidő lejárta előtt be kell küldeni a pályaművet* *dora.timea@gtk.bme.hu* *e-mail címre.*

**Jó munkát, sikeres pályázatot kívánunk!**